
Štovani čitaoče! 


Susrećeš svećenike i časne sestre. Tko su zapravo 
oni? Rijetko ih tko pita kako su postali to što jesu. 
Možda oni o tome, u svojoj skromnosti, nerado 1 ne 
govore. Uzeo sam si truda i zapitao neke koji su krenu- 
li putem duhovnog zvanja ili su na tom putu već podo- 
sta odmakli. Oni su bili otvoreni i to napisali. Primio 
sam to kao njihov dar na koji su ponosni i Bogu zah- 
valni. 

Skupio sam nekoliko istinitih priča pa ih i tebi daru- 
jem. 

Povijest ovih zvanja mogla bi biti i slična povijesti 
tvoga zvanja! 








E, Borise! 


Drago dijete, ne dopusti da te roditelji natjeraju da 
postaneš pop. Da, točno tako mi je govorila moja baka 
kad sam kao devetogodišnjak počeo ministrirati. Bio 
je to nezaboravni početak, nikad neću zaboraviti svoje 
prvo ministriranje. Puna crkva kao i svake nedjelje, a 
mi djeca zbijeni između oltara i sakristije. Pojavi se 
župnik i pozove mene i mog najboljeg prijatelja Ivicu 
u sakristiju. Začudo, nitko od ministranata nije došao, 
a obično dođu svake nedjelje, te smo ja i Ivica bili oda- 
brani da ih zamjenimo. Velika trema, nikad nismo mi- 
nistrirali, ali uz koju pogreškicu sve je dobro prošlo. 
Toga sam dana na župnikov prijedlog postao mini- 
strant. Iako mi roditelji još tada nisu bili praktični vjer- 
nici ja sam redovito odlazio na župni vjeronauk i 
nedjeljnu misu. Zbog toga se u susjedstvu i rodbini po- 
drugljivo počelo govoriti da bih se mogao odlučiti za 
svećenički poziv. Ali ja o tome nisam razmišljao i ta- 
kav je poziv bio još daleko od mojih misli. Godine su 
prolazile, počeo je rat, izbjegli smo u prognanstvo. U 
novoj sam sredini bio dosta usamljen, zatim sam na- 
stavio ministrirati u novoj župi. Moj ujak, koji me je: 
predstavio novom župniku, jedanput mi je u razgovoru 
dobacio što ne odem za svećenika. Dani su i dalje pro- 





lazili, upisao sam Srednju poljoprivrednu školu. Te je- 
seni, kad sam krenuo u srednju školu, jedan svećenik 
na župi mi je rekao: E, Borise, a ja mislio da ćeš ti po- 
stati svećenik. Ta rečenica mi nije izlazila iz glave, 
počeo sam o tome ozbiljno razmišljati. Razmišljao 
sam kako bi to bilo zanimljivo školovati se u novoj 
sredini bez roditelja. Napokon, nakon prvog razreda 
srednje škole odlučio sam poći u malo sjemenište u 
Zagrebu. Tako sam počeo ostvarivati svoj duhovni po- 
ziv. Vratio sam se u moje rodno mjesto Bilje i sada 
sam treći tečaj Bogoslovnog sjemeništa. 

Mislim da bi bilo zanimljivo spomenuti kako je i 
moj prijatelj Ivica, s kojim sam ono prvi put započeo 
ministrati, samo godinu dana nakon mog odlaska u 
malo sjemenište otišao u Franjevački red male braće. 

Boris P. 














“Trnjem do 
zvijezda“? 


Svog prvog susreta s našom župnom crkvom se i ne 
sjećam. Kasnije su mi moji roditelji govorili da sam 
bio izuzetno živahan na svakoj misi na koju su me do- 
veli. Znam samo da sam u toj staroj crkvi osjećao ne- 
kakvu slobodu i zanos, mir i udomaćenost, 
jednostavno ugodu pri svakom susretu s polutamnom 
unutrašnjosti crkve koja je posvećena sv. Ivanu Krsti- 
telju. 

Kad sam pošao u 4. razred, jednostavno sam, nakon 
jedne svete mise priupitao župnika da li mogu i ja sta- 
jati pored njega, na oltaru, kao i ostali dečki. I tako sam 
primljen među ministrante. I dok je među nama bilo 
onih koji su se natjecali tko će više prikupiti pluseva i 
tako zaraditi više novaca, ja sam prema tome osjećao 
gađenje. Meni je svaka sveta misa bilo nešto posebno. 
Novi susret s Isusom i njegova blizina ulijevali su mi 
snagu onda kad bi mi bilo najteže, sreću kad bih bio 
razočaran, utjehu u svakoj žalosti i mir u svakom no- 
vom nespokoju. 

I dok je župnik imao ministrante koje je nekako po- 
sebno volio, mi drugi, bi ostajali po strani. Jednom pri- 





likom prije križnog puta, župnik mi je istrgao procesij- 
ski križ iz ruku rekavši kako se ja uvijek mora praviti 
važan. Bio je to za mene šok. Kako dvoličan može biti 
čovjek. Jedne je uistinu volio, druge nije mogao niti 
smisliti. Sjećam se raznih prigovora poslije mise, kada 
je pred svim vjernicima u prepunoj sakristiji znao vi- 
kati na mene, i ponižavati me raznim epitetima. Bila je 
to kap koja je prelila čašu. Skinuo sam svoju mini- 
strantsku haljinu, 1 tužno napustio sakristiju. Došao je 
rat i morali smo napustiti grad. Župnika nisam vidio 
pune dvije godine. Kada sam se vratio, uistinu se sve 
promijenilo. Postao je pristupačniji i s njime se moglo 
razgovarati, ali još uvijek ostali su za njega oni “koje je 
volio“ ioni “koje nije mogao očima vidjeti". To me je 
prilično uzdrmalo. Vjernik, k tome još 1 svećenik; pa 
tako razlikuje ljude. Moja vjera nije zbog toga oslabi- 
la, bivala je još, naprotiv, jača. U meni se javila želja 
za svećeničkim pozivom. Želim biti drukčiji od moje- 
ga župnika. Imao je on puno dobrih strana. Sve njego- 
ve pozitivne strane htio sam zadržati, a sve ono loše, 
htio sam promijeniti kada postanem svećenik. 


Rat je donio svoje. Upisao sam ipak srednju školu u 
svojemu gradu, a želja za svećeničkim pozivom u 
meni je rasla. No, jedan dan u mom životu, promijenio 
je moj svijet. Kada sam toga dana pošao k baki na selo, 
ni slutio nisam da će taj dan promijeniti moj pogled na 
svijet. Toga sparnoga dana, djed je radio na dvorištu i 
jednostavno se srušio. Umro je na mojim rukama. 

Osjećao sam se tako bespomoćnim i slabim. Tada sam 
se zarekao - želim postati liječnik i tako služiti Bogu u 
bolesnoj braći ljudima. Htio sam spriječiti smrt. Sva 
moja daljnja razmišljanja bila su usmjerena ka tome, 
sve moje ljetne večeri provedene u gradskoj Hitnoj 
službi, sva slobodna poslijepodneva koja sam proveo 
nad medicinskom literaturom, bila su moj život. 
Nakon srednje škole, prijavio sam se na Medicinski 
fakultet u Osijeku, i ne razmišljajući više o 
svećeništvu. Čekalo me je još jedno životno 
razočaranje. Na prvom ispitnom roku nisam uspio 
“upasti" na Medicinski fakultet. Doista, težak dan u 
mom životu i još jedno razočarenje. U svoj svojoj boli 
i potištenosti, utjehu sam našao tamo gdje sam je uvi- 
jek nalazio — u mojoj staroj župnoj crkvi. I tada se do- 
godilo. Pa zar zaista ovako Gospodin želi? Nisam bio 
ljut, jer sam shvatio da me Gospodin želi na drugome 
polju, u svojoj žetvi. Uvidio sam da me Isusu poziva 
da ne liječim smrtna tijela, već grešne duše. Ponovno 
sam pronašao svjetlo, ponovno sam pronašao Krista. 
Iz dana u dan, sva moja razmišljanja bila su usmjerena 


k tome, želja iz djetinjstva isplivala je ponovno na 


površinu — i bio sam sretan. Postojao je problem, za 
koji sam mislio da je mali. Reći svoju želju roditeljima 
i župniku. U svemu tome pomogao mi je prijatelj Boris 
za kojega sam otprije znao da ide na Bogosloviju. I sve 
smo pripremili, sve papire za prijavu, osim krsnog lista 
kojeg sam trebao podići od župnika kojemu još nisam 


rekao za svoju želju. Te sam večeri pošao kući s 
namjerom da svojim roditeljima izrazim svoju želju. 
Majka se jednostavno prenerazila, njezin jedini sin ide 
u svećenike, ali je jednostavno rekla da mi ona neće 
braniti, tako se 1 otac složio. No, sljedećega jutra pro- 
našao sam je uplakanu. Sve moje vizije pale su u vodu. 
Ljut i razočaran rekao sam joj da su njezine suze raz- 
log da ove godine neću otići na Bogosloviju, ali na go- 
dinu sigurno hoću. I shvatila je da ozbiljno mislim. 
Danas kada se zajedno prisjetimo toga događaja, za- 
jedno se nasmijemo; sada joj je uistinu drago što sam 
na Bogosloviji. 

Sa župnikom je išlo lako, iako sam se u početku 
malo pribojavao reći mu svoju želju. No, on me je pre- 
duhitrio. Jednoga me je dana pitao želim li poći studi- 
rati Teološki fakultet — sve je ostalo išlo lako. 

I danas sam tu. I ni u jednom trenutku nisam osjetio 
žalost što sam ovdje, jer kada hodiš Kristovim putem, 


uistinu je sve lakše. 
Josip F. 








Mijeka prema 





Bogu 


Svako ljudsko biće ima osjećaj. Taj osjećaj proizla- 
zi iz srca. Kada sam pohađao osnovnu školu, svake 
sam nedjelje išao na misu i ministrirao. To me neopisi- 
vom snagom privlačilo jer sam želio postati svećenik. 
U svojoj nutrini sam osjetio poziv. Osjetio sam da me 
Bog zaista zove. To je Božji dar nekom čovjeku. I na- 
kon dugog razmišljanja odlučio sam da pođem u 
svećenike. To sam rekao i našem župniku koji se neo- 
pisivo obradovao, kada sam mu to saopćio. 

On je bio radostan da će imati sjemeništarca iz svo- 
je župe! Nekoliko mjeseci nakon te odluke odlučio 
sam napisati molbu da me prime u sjemenište kod ka- 
pucina u Varaždinu. Ja zamišljam svoj život kao jednu 


| veliku rijeku s nekoliko stotina rukavaca. Nakon plo- 


vidbe jednog dijela rijeke, tj. mog djetinjstva skrenuo 
sam u rukavac koji vodi do Boga. Taj rukavac je naj- 
ljepši od svih koji postoje. Ja sam sada na jednoj strani 
obale i trebam preplivati na drugu obalu. Krenuo sam! 
Na drugoj obali me čeka sreća koju želim svim srcem 
svojim i svom dušom svojom: Postati redovnik 1 
svećenik. Na tom putu koji ću preplivati ima dosta bu- 





jica i virova. Već na samom početku sam uvidio da je 
potrebno uložiti puno rada, napora i truda da se to sve 
postigne. No ja ću za to dati sve od sebe. Iako još pre- 
rano, ali ja mislim da neće biti sretnijeg čovjeka od 
mene kada postanem redovnik, a tek kada postanem 
svećenik... Osim toga što sam naveo, čovjek treba 
imati i svoju osobnu molitvu koju ne smije nikako za- 
pustiti. Osim što se molimo za sebe moramo se moliti i 
za odazive na Božje pozive kojih ima jako malo. Svi- 
ma onima koji su krenuli želim da ustraju u vjeri, nadi i 


ljubavi jednih prema drugima. 
Tomislav A. 











Ime po kapelanu 


Od samog rođenja život mi je bio znakovit, po 
krštenju trebao sam se zvati jednim imenom, no otac je 
rekao neka se zove po svećeniku kapelanu koji je tada 
bio na prvoj službi u mojoj župi i dobio sam ime 
svećenika Nikice. 

Kao mali dječak od godinu i četiri mjeseca ostao 
sam bez svoga oca koji je u polju nesretnim slučajem 
poginuo pod traktorom. Kao mali uvijek sam proma- 
trao moje prijatelje i njihove očeve, kakorse oni slažu, 
kako se odnose jedan prema drugome. Duboko sam u 
sebi to trpio osjećajući jednu zapostavljenost, jednu 
pozadinu u svemu, u školi, igri, ponašanju, nedostajao 
mi je otac! No, kao dječak bio sam jako živahan, bio 
sam prvi u svakoj igri, nogometu, tui, nitko mi se nije 
mogao usprotiviti! U osnovnoj školi često sam se znao 
potući i razbiti nos prijateljima, tekla im je krv iz nosa. 
Na nedjeljnju sv. misu išao sam redovito, ali nisam bio 
ministrant, sjećam se svoga prvoga odlaska bez mame 
na jutarnju misu; došao je moj susjed, stariji od mene, 1 
otišli smo u crkvu, imao sam tada 6 godina, i ono što je 
najdublje u meni ostalo sa te sv. mise, bilo je zvonce 
kojim je zvonio jedan ministrant. 





Sjećam se kada sam u 3. i 4. razredu redovito svake 
nedjelje odlazio na školsko igralište igrati nogomet, da 
sam putem molio molitvu “Anđeo Gospodnji“, prija- 
telji bi me upitali, zašto šutiš? Odgovorio bih im stid- 
ljivo: molim “Anđeo Gospodnji“. Vozeći se sa bratom 
na traktoru, križao sam se kod svake kapelice, crkve, 
križa, i to ne jedanput nego 1 po 18 do 25 puta samo 
kod jedne postaje, tada su me mama i brat znali često 
puta prekoriti da to nije ispravno, ali ja sam u sebi bio 
nemiran ako se ne prekrižim više puta! 

1991. godine došao je rat, imao sam tada 11 god. 
bilo mi je teško slušati pucnjeve tenkova na moje 
rođeno selo, dok sam bio u podrumu i prvi puta u živo- 
tu molio krunicu sa rodbinom, gledao sam iz šume 
ogromne dimove koji se uzdižu iznad moga sela, a po- 
sebno me je pogodila vijest, “selo je palo"! Nisam mo- 
gao vjerovati da više nema mojih prijatelja, nogometa, 
prijateljevanja, da nema moje kuće, moje oštenjene 
kuje, moje mladosti. Uplakani pogledi mojih ukućana, 
moje majke, ostati bez svega, ići dalje, nastaviti život 
bez ičega, kamo, kako, koliko dugo??? Ovi prizori su 
najdublje u meni ostavili dojam kako je to biti pro- 
gnan, biti nitko, a postojati!? Sve mi je bilo taj dan; 24. 
11. 1991. godine oduzeto. 

Od tada, svaki moj dan je prolazio u razmišljanju; 
“Bože daj nam snage", nabavio sam tada mali stari 
molitvenik iz kojega sam se svaki dan redovito molio. 
Bio sam od 11. godine sve do 18. u progonstvu, po raz- 











ličitim selima 1 gradovima, susretao sam različite lju- 
de, ali uvijek sa velikim nedostatkom svoje prošlosti, 1 
snagu sam tražio samo od Boga. Kao krizmanik, u 14. . 
godini života počeo sam svaki dan čitati sv. Pismo, on 
mi je bio najveći dokaz da Bog postoji, tada sam od 
bake naučio moliti krunicu, krunica 1 sv. Pismo bili su 
mi dvije ruke za koje sam se držao. Novi zavjet je 
predstavljao Isusovu ruku, a krunica Marijinu ruku, za 
te dvije ruke sam se držao i osjećao sam veliku snagu i 
utjehu. Tada sam krenuo svaki dan na sv. misu, 
mjesečno dva puta. Moji redoviti odlasci svaki dan u 
crkvu kod mnogih su izazvali mišljenje; “ovaj će 
dečko sigurno ići u svećenike"! Kada su mi to govorili: 
“pa ti ćeš sigurno biti velečasni“, ja to nisam nikada 
htio priznati, naljutio bih se na te osobe, jer zaista ni- 
sam htio, nisam niti razmišljao da budem svećenik, 
nego volio sam se puno moliti i primiti Isusa svaki dan 
na sv. misi! 

Došla je i srednja škola, bilo je djevojaka, zaljublji- 
vanja, ali duboko u sebi osjećao sam; to nije moje 
ispunjenje, bio sam nemiran! Tako sam sa 16 godina, u 
drugom razredu srednje škole rekao sebi i Isusu DA!, 
JA HOĆU BITI POTPUNO TVOJ, JA HOĆU BITI 
SVEĆENIK, PROSLAVI SE ISUSE U MENI, DAJ 
MI SNAGE DA TE NAVJEŠTAM SVAKI DAN, 
ISUSE TVOJ SAM, MARIJO BUDI UZA ME, 
VOLIM VAS! | 

MESALLP POLL OVA 


Ovo je bio moj pristanak, no morao sam završiti još 
3.14. razred srednje škole da bih došao u bogosloviju. 
U međuvremenu vratili smo se napokon iz progonstva 
svojim kućama 1 to mi je još više dalo volju za živo- 
tom, samo zato jer je dobri Bog uslišao molitve moje 1 
svih prognanika, sada povratnika! Hvala dragom 
Bogu, srednju sam školu završio uspješno uz bezbroj 
Isusovih 1 Marijinih pomaganja, upisao sam se na teo- 
loški fakultet kao svećenički kandidat. 

Moja majka je sada presretna, cijela rodbina je po- 
nosna, a ja čekam još nekoliko godina da završim, pa 
da se zaredim za svećenika. Otac mi je pokojni, a on je 
DIO taj koji je prvi utisnuo u moje biće blizinu 
svećeništva davši mi ime jednog svećenika i evo toga 
prošlog kapelana ja sada dobro poznajem kao svećeni- 
ka srednjih godina, čije ime ponosno nosim, sve zah- 
valjujući mome pokojnom ocu! 

Kratko bi sažeo ovaj moj svećenički poziv; Bog 
dragi me je kroz životnu školu trpljenja priveo sebi, 
UZEO MI JE SVE I DAROVAO MIJE SVE — SVOJ 
POZIV — SVEĆENIČKI POZIV! 


Nikica B. 








Glumac, policajac, 
svećenik... 


Bilo je toplo proljetno popodne kada sam sjedio u 
svojoj sobi 1 u tišini razmišljao kamo dalje, koji korak 
učiniti. Bio sam tada 4. razred srednje škole i polako se 
primicalo vrijeme ispitnih rokova za upis na fakultet, a 
ja sam razmišljao o svom pozivu. 

Kao klinac htio sam biti glumac, postati popularan i 
slavan no ta je želja kasnije nestala. Htio sam biti i po- 
licajac,-hvatati kriminalce i lopove, brinuti se za red i 
mir. Kasnije sam upisao srednju školu iako mi nije bilo 
najjasnije što bih želio biti u životu. Iako sam bio revan 
ministrant, često se molio 1 bio u crkvi, nikad mi nije 
padala na pamet ideja da postanem svećenik. U sred- 
njoj školi sam imao prijatelje, kolege, djevojku, rado- 
vao sam se i veselio kao 1 svi mladi ljudi no nije mi 
postajalo jasno što bih želio biti u životu. Moji su kole- 
ge već razmišljali o zvanju nastavnika, arhitekta, frize- 
ra, automehaničara, a meni ništa nije padalo na pamet. 
Ipak, u 4. razredu srednje škole počela mi se javljati 
misao: postati liječnik. Počeli su me zanimati “ljudi u 
bijelom" koji pomažu, liječe, ozdravljaju, brinu se za 
druge. Sve više me obuzimala želja za tim pozivom i 





polako sam počeo učiti za prijemni ispit za medicinski 
fakultet, za liječnika. 

I upravo toga proljetnog popodneva, razmišljao 
sam o sebi kao liječniku. Bio sam radostan jer sam 
konačno, kao i moji kolege, odlučio koje ću zvanje 
odabrati. Međutim, iznenada mi je kroz glavu prostru- 
jila “strašna misao koje sam se u prvi trenutak uplašio 
i za koju uopće ne znam odakle je došla. Misao je bila: 
biti svećenik. Pomislio sam: “ma kakva mi sve ideje 
još neće padati na pamet". I tako je prošao taj dan. No, 
već sutradan javila se opet ta misao: biti svećenik, i 
tako, sve češće i jače iz dana u dan. Bio sam totalno 
zbunjen — pa već sam sve isplanirao: biti ću liječnik, 
prijemni ispiti su pred vratima, a sada mi se tako izne- 
nada počela javljati u glavi želja: postani svećenik. 

Kad sam roditeljima 1 prijateljima rekao za ovo, 
prvo su mi se počeli smijati, misleći da ih “zafrka- 
vam". No, kad su vidjeli da sam “smrtno? ozbiljan, 
ostali su iznenađeni. Jedan dobar prijatelj me je savje- 
tovao da odem do župnika i da mu sve kažem. To sam i 
učinio. Očekivao sam da će se i župnik iznenaditi 1 reći 
mi da se uozbiljim no on me je saslušao i 
“mrtav-hladan" mi rekao: “Idemo ti i ja idući tjedan 
obići sjemenište". Cijeli sam taj tjedan proveo dosta 
zbunjen, ali uzbuđen, osjećajući u sebi sve veću želju i 
težnju za svećeništvom. Iako nisam čuo nikakav glas, 
niti dobio nikakve nebeske poruke, niti sam vidio 
anđele koji me zovu, ipak sam naslutio da je želju koja 





me obuzela, sam Bog stavio u moje srce 1 da je on taj 
koji me zove. Molio sam se tih dana posebno često 1 
zazivao Boga da mi pomogne da izaberem pravi put | 
koji On želi od mene. 

Došao je i dan odlaska u đakovačko sjemenište sa 
župnikom. Bio sam silno uzbuđen i jako radoznao. To 
je bio moj prvi posjet sjemeništu koji me je oduševio. 
Svećenici, bogoslovi, časne sestre i svi koje sam toga 
dana susreo, oduševili su me svojom dobrotom, jedno- 
stavnošću, ljubaznošću. 

Iako sam toga dana jasnije shvatio da me Bog zove i 
da želi da dođem u sjemenište, ipak sam bio sav 
uplašen i purivneizvjesnosti: hoću li uspjeti, kako će 
sve to ići, jesam li ja sigurno za sjemenište. Strah 1 
sumnja je, dakle, postojala u meni, nije mi bilo sve kri- 
stalno jasno i na mnoga pitanja nisam uspio nalaziti 
odgovora. Međutim, želja za svećeništvom u mom 
srcu bila je veća od svega toga. 

Iste te godine u ranu jesen, kročio sam u Sjemenište 
kao bogoslov prve godine. Iako sam bio zbunjen i 
uplašen, poglavari 1 stariji bogoslovi svojom dobro- 
tom i bratskom brigom uskoro su u meni “razbili“ sve 
strahove i nelagode. Ubrzo sam se uklopio u sjeme- 
nišni život i duboko u sebi osjećao kako me Bog 
podržava 1 nosi na putu na koji me pozvao. 

Sada sam već bogoslov treće godine, na pola puta 
do svećeništva. Sretan sam i radostan jer osjećam da 
nisam sam — Bog je sa mnom. Iskusio sam kako On 


odabire, On poziva iako u početku nejasno i u magli, 
ali također i obilatno nagrađuje. Ne bojte se dečki, 
odazovite se, ako osjetite poziv za svećeničko zvanje. 
Vjerujte mi, nećete se pokajati. 


D. V. 

“Popovi i lopovi"? 


Nakon osmogodišnje završene škole, kad bi me lju- 
di pitali koju ću školu upisati, majka bi im davala um- 
jesto mene odgovor: “Ja ću svoga sina dati u popove, 
lopove." Što se više vrijeme približavalo sve sam bio 
više 1 više zabrinut gdje 1 kamo dalje krenuti. S jedne 
strane stoji mi standardni put, a s druge strane jedan 
“neobičan put". Taj “neobičan put" me sve više pri- 
vlačio, a taj put je bio onaj kojeg je moja majka naziva- 
la “Popovi, lopovi". Kao dijete od 14 godina nisam 
znao što te riječi znače. Sve što mogu reći za svoj dota- 
dašnji život jest to da je bio jako lijep, jer me majka 
tako naučila da živim pošteno. Jedanput na svetoj misi 
potakao me na razmišljanje moj susjed, koji je bio 
svećenik, sa svojom propovijedi. Ono što me je potak- 
lo na razmišljanje u propovijedi bilo je to da je i on go- 
vorio kako pošten život vodi k sreći. No, budući da 
nisam osmogodišnju školu završio na čisto, nisam se 
baš previše bavio daljnjim razmišljanjem o daljnjem 
putu. Moj zadnji ispit u osnovnoj školi je završio sret- 
no. I na upit što sada nisam znao odgovora. Ponovno 
sam bio “osuđen da i dalje slušam riječi svoje majke 
kako će ona mene dati za “popove, lopove". Nakon 
jedne takve njezine izjave odlučio sam skupiti malo 





hrabrosti i reći da bih ja bio presretan kad bi se ostvari- 
le te njezine riječi. Prvo se iznenadila na moju izjavu, a 
onda nakon dan, dva mije rekla ako želim da pođem za 
župnika i nek mi kaže što mi je sve potrebno za upis u 
tu školu. 

Toga dana pošao sam na razgovor kod župnika, koji 
se obradovao mojoj odluci, te mi je ukratko rekao 
mnogo lijepih riječi o tom novom životu. Napisao mi 
je preporuku, te mi rekao kako moram sastaviti molbu 
i dao mi adresu na koju trebam to poslati. Istog dana 
sam napisao molbu i poslao je u Zadarsko sjemenište. 
Istovremeno sam se upisao u srednju školu u Novom 
Travniku. Nakon par dana krenuo sam u srednju školu. 
Upoznao sam nove prijatelje, susreo sam jednu novu 
životnu okolinu, do tada meni nepoznatu. Kao dijete sa 
sela bio mi je stran jedan život kojeg su živjeli moji 
vršnjaci. Bilo mi je nerazumljivo kako netko može 
svakog dana provoditi toliko vremena u kafiću, a ne 
tamo gdje bi trebao biti, odnosno u školi. Nisam mislio 
da ću i ja sam takav biti. No, to je za mene bilo nešto 
novo, te sam 1 ja takav život prihvatio. U takvom 
društvu sam se osjećao lijepo, ali je to kratko trajalo. 
Potpuno sam zaboravio na ono što sam do prije par 
dana želio. Ubrzo sam dobio obavijest da mogu doći u 
sjemenište u Zadar ako još želim. Još sam malo raz- 
mišljao, te sam odlučio pozdraviti se sa svojima i reći 
im zbogom. Sutradan sam krenuo na put. Otac me je 
odveo u sjemenište. Nakon njegova odlaska malo mi 





je bilo teško, ali sam se brlo brzo uklopio u novu okoli- 
nu. Taj stil života mi je odgovarao, jedino što mi je 
smetalo bilo je ustajanje koje je bilo u 6 sati ujutro. A i 
na to sam se navikao. U sjemeništu je vrijeme prolazi- 
lo, te sam stigao do mature. Zbog rata koji je zadesio 
cijelu Hrvatsku, sjemenište je bilo prisiljeno da se pre- 
seli na sigurno područje. Zadarski biskup je našao ok- 
rilje u Porečko-Pulskoj biskupiji, koja mu je ponudila 
zgradu u Pazinu. Nadbiskup Marijan Oblak je prihva- 
tio, te sam tako maturirao u Pazinu. Nakon mature upi- 
sao sam teološki fakultet u Sarajevu, koji je iz istih 
razloga bio preseljen na otok Brač, na Bol u domini- 
kanskom samostanu. Tu sam završio prvu godinu fa- 
kulteta, te zbog osobnih problema i nepoloženih ispita 
bio sam prisiljen napustiti tu kuću. I tad počinje moje 
burno razdoblje života. 

Prvo ljeto nakon izlaska sa Bogoslovnog sjeme- 
ništa radio sam kao konobar u jednoj pizzeriji na moru, 
jer su moji bili u progonstvu. Poslije tog ljeta moji su 
bili preseljeni na Makarsko područje. Tamo sam brzo 
našao zaposlenje, te sam ponovno počeo raditi. Odatle 
sam otišao ponovno zbog posla u Dubrovnik. Nakon 
tog završenog posla vratio sam se u Makarsku te se po- 
novno zaposlio. U međuvremenu mog prelaska iz Du- 
brovnika u Makarsku, boravio sam na različitim 
teritorijima po Bosni i Hercegovini. U tim svojim lu- 
tanjima, upoznao sam i djevojku koju sam volio, 
usuđujem se reći, više nego sebe. U razgovorima s 


poznanicima 1 prijateljima, upoznavši ih sa svojim 


životom, često su me puta pitali zašto sam napustio tu ' 


školu koja je profitabilna, te što mislim o svećenicima. 
Za svoje opravdanje pronalazio sam tonu razloga zašto 
sam napustio školovanje, uglavnom svi moji razlozi su 
se svodili na jedno: drugi nisu valjali, a ja sam bio tako 
dobar. A za svećenike sam govorio neistine. Imao sam 
SVOJ posao, i sve što se time može dobiti, tj. zdravstve- 
no 1 mirovinsko osiguranje, stan, itd. Dakle, sve uvjete 
za život. Razmišljao sam o obitelji, te kanio osnovati 
svoju obitelj, koja će biti jako sretna. Sve sam bio tako 
lijepo isplanirao, ali se netko umiješao u moje planove 
1 rekao da to neće ići tako. 


Nakon tih mojih planova sve .je krenulo naopako. . 


Prvo što mi se dogodilo posvađao sam se s djevojkom. 
Nakon tog razilaska s njom bio sam strašno razočaran. 
Lutao sam, sam nisam znao gdje. Kad je bilo vrijeme 
za spavanje nisam išao spavati, nego sam lutao, tražio 
Svoju sreću, te sam pokušao naći utjehu. Tražio sam je 
često u krivim stvarima. U crkvu sam rijetko kad išao. 
I u tom lutanju odlučio sam poći koji put i u crkvu. 
Slušajući ono što je župnik propovijedao, izgledalo mi 
je tako visoko. No, ljudi koji su bili prisutni na svetoj 
misi drugačije su razgovarali među sobom. Divili su se 
riječima župnika. A ja sam nastavio i dalje lutati. Drugi 
put kad sam došao na sv. misu bio sam potpuno rastre- 
sen. Uopće nisam slušao sv. misu, ali kda je bila propo- 
vijed, potpuno nezainteresiran slučajno sam podigao 


glavu i pogledao u župnika. Vidio sam njegov 
ispružen prst i čuo riječi: “Da, i ti si pozvan". Te su me 
riječi počele pomalo proganjati. Onda sam odlučio 
poći na razgovor kod biskupa. On je odlučio omo- 
gućiti mi da probam ponovo. Došao sam u Đakovo u 
bogosloviju. Prijemni sam, Bogu hvala, uspješno 
položio. Sad sam tu. Razmišljao sam malo o svom 
životu, u kojem je bilo puno tame, a jako malo svijetla, 
ali ipak na kraju je to malo svijetla bilo jače od mnogo 
tame. Sretan sam što sam ovdje. Želim postati 
svećenik, ali ako je to volja Božja. Znam samo jednu 
stvar; ako i ne budem svećenik, bit ću bar dobar čov- 
jek, ne zato što ja želim ili ne želim to biti, nego što 
sam ovdje otkrio Boga koji je sama Ljubav i ništa dru- 
go. I kada sada dođem ponekad kući, oni koji znaju što 
sam nekad pričao, pitaju me kako sam mogao ponovno 
tamo otići. Moj odgovor bi bio da im kažem kako sam 
otišao ponovno u tu istu školu da otkrijem samom sebi 
je li istina to što sam prije pričao. Ta moja izjava bi po- 
novno iziskivala sljedeće: Pa je li onda istina ono što si 
govorio? Rekao bih im da sam sretan što sam sebe uv- 
jerio da to nije istina, jer sam uvidio da svećenici žive 
svoje svećeništvo. Zahvalan sam Bogu na tom daru i 
molim se Bogu samo da mi da snage da i ja budem 


SVEĆENIK KOJI ĆE ŽIVJETI SVOJU VJERU. 
Stipo Š. 





Preko tri poljupca 
križu do sestara 
sv. Križa 


U jednom malom slavonskom selu srca su malih 
prvopričesnika uzbuđeno kucala čekajući svoju Prvu 
sv. Pričest. Župnik poziva djecu da puno ne pričaju, 
dok, poslije ispovijedi čekaju Prvu sv. Pričest. Među 
malim prvopričesnicima bila je i djevojčica Jelena 
koja je to doslovno shvatila. Bez ijedne riječi, s molit- 
venikom u ruci čekala je Isusa. 

Poslije Prve sv. Pričesti njeno je srce bilo prepuno. 
To su svi osjetili, a posebno njezina majka. Gledajući 
njezino ponašanje, reče: “Kao da ćeš biti časna se- 
stra!?" “I hoću!", odgovorila je djevojčica Jelena. 
“Vidjet ćemo, kad narasteš sve će ti to izaći iz glave." 

I zaista, izišlo je iz glave, ali ne 1 iz srca: Djevojčica 
Jelena je rasla. Polako se gubilo sjećanje na onaj predi- 
van dan, dan Prve sv. Pričesti. Nije se mogla baš poh- 
valiti sa svojim ponašanjem. Čak je postala, a da toga 
nije bila ni svjesna, veliki psovač. To je teško padalo 
njezinoj majci, no Jelena to nije razumjela. 


Voljela je prirodu koja ju je okruživala. U školi su je 
najviše zanimali likovni i sport. Natjecala se u strel- 
jaštvu 1, kao vratar, u rukometu za svoju školu. Sanjala 
je o natjecanjima u karateu, a onda i o svojoj vlastitoj 
mnogobrojnoj obitelji. 

Jednog dana Bog je svemu tome, na jedan način, re- 
kao stop. Kako? Što se dogodilo? 


Pohađala je već šesti razred. Šetajući s braćom kroz 
jednu šumu, udalji se malo od njih, i ugleda križ. 

Na zemlji je ležao izlomljeni križ s Isusom. Čudan 
osjećaj obuzeo je njeno srce i pokrenuo cijelo njeno 
biće. Pitala se je: “Zašto?" Nježno podigne dijelove 
križa 1 poljubi Isusovu glavu. Zavuče se brzo u obližnji 
šumarak. Napravi od mahovine postelju, ogradi križ 
drvenim štapićima i ukrasi cvijećem. Klekne i uroni u 
potpunu i dugu tišinu... 

Od toga dana se na tome mjestu u šumi svakodnev- 
no događao susret: izlomljeni križ s Isusom i Jelena. 

Iz njeno srca navirali su razni osjećaji i razna pita- 
nja: “Tko si ti? Što si učinio? Zašto tako? A ja? Tko 
sam ja? Što trebam činiti?..." Sljedili su odgovori iz 
kojih se mogao raspoznati poziv: “Dođi, i slijedi me!" 
Nastale su borbe, izmotavanja, isprike... ali uzalud. 
Za sve je imao odgovor: “Ja sam s tobom!" 

Iz dana u dan raslo je razvijalo se prijateljstvo 
između Isusa raspetog i Jelena. To prijateljstvo ju je, 


kroz tri godine, mijenjalo, čistilo i učvršćivalo u odlu- 
Ci: Slijediti ga. 

Dozrela je ta duboka odluka koju je nosila tiho u 
svom srcu, ali kome to reći i kako? Nije se usudila 
sama pristupiti časnoj sestri ili svećeniku i bar nešto 
reći. Čekala je dugo da je netko upita: “Želiš li biti 
časna sestra?", no nitko se nije našao. Imala je i drugih 
želja: raznositi crkvene časopise, brisati u crkvi bar 
prašinu, pjevati... no nitko joj to nikad nije ponudio. 

Jednog dana odlazi u susjedno selo na sportskom 
biciklu po svoje tenisice i ostaje odmah i na sv. Misi. 
Pod sv. Misom njezino je srce bilo puno, kucalo je 
snažno: moram nekome reći! Poslije sv. Mise, htijući 
izaći iz crkve, zaustavi se i pusti da svi izađu, a zatim 
neodlučno pogleda časnu sestru. Časna sestra JOJ priđe 
i upita: “Trebaš li nešto? Odgovor je slijedio kao iz ra- 
fala: "Može li se poslije 8 razreda ići u časne sestre?" 
Sestra je bila sretna, zapisala je važnije podatke o njoj i 
savjetovala kako će dalje. Na odlasku časna sestra 
uzme križ s prsiju i dade Jeleni da ga poljubi. Jelena je 
mislila da će joj se srce raspuknuti od sreće. Sjela je na 
sportski bicikl osjećajući se sada poput slobodne ptice. 

U trenu je došla kući. Ukućani su se pitali što li je s 
njom. Jelena je pozvala majku i rekla svoju odluku. 
Unatoč tomu što je primjećivala velike promjene na 
njoj bila je iznenađena. Savjetovala joj je neka puno 
moli, dobro promisli i onda odluči. 








Jelena je te dane, kraj kipa Marijina i raspetog Isusa 
u šumi, na poseban način živjela i pripremala se za 
odlazak u samostan ss. sv. Križa. 

Za Prve sv. zavjete provincijalna poglavarica sva- 
koj sestri stavlja križ oko vrata. Kad je došao red na Je- 
lenu da ga primi, provincijalna poglavarica joj prvo 
daje da ga poljubi, a da i ne zna zašto, a zatim joj ga 
stavlja oko vrata. 

To je bio treći poljubac križu u prijelomnim trenuci- 
ma njenog života. 

Tako se Jelena, nakon trećeg poljupca križu, 
odvažila na život sestara sv. Križa kao odgovor na lju- 
bav raspetog Isusa koja joj se počela usađivati duboko 
u srce i dušu još iz djetinjstva. 

Jelena Đ. 








Kućica na kraju 
sela 


Odrasla sam u kućici na kraj sela. Crkva je daleko 
od nas oko 2 km. No to nije smetalo da sam od dje- 
tinjstva živo sudjelovala u životu župe. Sjećam se da 
sam s tetom idući u crkvu i iz crkve izmolila nebrojene 
Očenaše na stotine najrazličitijih nakana. 


Pjevala sam s ostalom djecom u crkvi, išla na vjero- 
nauk. Sjećam se da nas je jednom sestra katehistica za- 
pitala pojedinačno što će tko biti kad odraste. Ja sam 
rekla da ću biti časna sestra. Ne znam zašto. Valjda su 
mi se sestre sviđale. Bile su nam dobre. Strpljive. I vri- 
jeme je prolazilo. Nisam na to mislila. A onda smo se 
jednom nas nekoliko djevojčica vjeroučenica oko 
nečega prepirale. Bilo je to prilično žestoko. Naišla je 
sestra. N. Pozvala me na samo i s ljubavlju i prijazno 
spomenula me: “Ako misliš postati časna sestra, onda 
tako nešto nije za tebe." Zamislila sam se. Ona vjero- 
jatno nije ni slutila da njezine riječi neće više izići iz 
moga srca. Postao mi je sve jasnije: bit ću sestra redov- 
nica. 

Krunica za Gospu Fatimsku 


Nezaboravni Marijini mjeseci: rascvjetali svibnji 
kad smo se poput zlatnih pčelica na cvijeću okupljali 
oko Marijina oltara. Torbe bismo stavili u kut. Pjevali 
smo Gospine litanije. Pa vjetroviti i kišoviti listopadi 
kad smo često prokisli klečali oko istog Majčina lika 1 
molili sa cijelom župom krunicu... 

Bila sam negdje u 7. razredu. Svibanj. Opet smo 
oko Marijina oltara. Slušamo pažljivo gospodina žup- 
nika koji nam pokazuje veliku krunicu koju je poslala 
Časna Majka iz Đakova za našu Gospu Fatimsku. Da 
bi Gospa po našim molitvama isprosila koje redov- 
ničko zvanje. Stavit ćemo tu krunicu u Gospine ruke. 
Župnik me zove k sebi. Ne mogu vjerovati: zar zbilja 
ja smijem staviti Gospi u ruke tu krunicu?! Bila sam 
počašćena. Ali sada sam još jasnije shvaćala - ja ću u 
Đakovo. 


Borba 


Približavao se kraj 8. razreda. Dobro sam učila 1 
teta je već pravila planove da će me dati u gimnaziju u 
obližnji grad. Ja sam šutjela. Nisam znala što da 
kažem. Konačno su došli i praznici. Smogla sam snage 
i rekla tetki da je nepotrebno brinuti se za školu. Ne 
želim to. Htjela bih biti redovnica. 


Draga moja teta! Ona je bila spremna ostaviti mi 
slobodu da izaberem životni poziv. Bila je zaista nese- 
bična. Sve mi je dala, a za uzvrat ne traži ništa. 

Rekla sam sestri N. Povela me u Đakovo. Javila 
sam se sestri voditeljici kandidatica. Sve je bilo u redu, 
no trebalo je pitati dozvolu roditelja. Kod roditelja ni- 
sam živjela od svoje pete godine. 

Pošla sam dakle na put. Teta mi je spremila u jednu 
kutiju malo robice, u drugu kolača koje je ispekla da 
ponesem roditeljima 1 braći. Nakon duga putovanja 
konačno sam kod kuće. Nikome ne govorim zašto sam 
došla, osim majci. Bilo je to tkao neočekivano i tako 
neobično. Govorila je sa stricem. Otac je bio u Nje- 
mačkoj na radu. Stric je jako bio protivan. On je bio 
spreman da pomogne da se školujem. Ali samostan? 
Ni govora! Doći će on da osobno razgovaramo. To mi 
je majka priopćila. No kad sam vidjela da stric dolazi, 
pobjegla sam i skrila se vani iza plasta sijena. Kad je 
vidio da ne dolazim, otišao je. Nitko me nije shvatio. 
No starija sestra mi je rekla: “Ako je tebi stvarno do 
toga tvog samostana, idi. Ti sama treba da izabereš 
svoj put." Srela sam se i sa stricem. On je obećavao 
kule 1 gradove, samo da ne idem, jer ću ih, kako je mi- 
slio, sve osramotiti kad ne uspijem pa se vratim kući. 
Nisam puno marila što mi on govori. 

Drugi put natrag u ravnu Slavoniju. Toliko mi je 
toga prolazilo dušom! Bila sam svjesna da nitko od 
mojih najbližih ne odobrava moj korak. Ne razumije 





me... Bila sam uvjerena da sam posljednji put bila kod 
kuće. Njima je strano i čudno ono što je meni najdraže, 
najljepše. 

Ipak teta me je razumjela. Trudila se da razumije. 
Ta ona je tako smireno sve znala primati iz Božje ruke: 
i pogibiju muža ostavši mlada udovica s dvoje male 
djece, i smrt sinova... I kad je mene othranila i ja je 
napuštam... Ta divna Božja žena! Bila je sretna kad je 
vidjela da sam ja sretna. Uvjerena sam da se klica 
moga zvanja mogla razviti samo zahvaljujući Božjoj 
atmosferi koja me je okruživala u tetinoj maloj kućici 
na kraju sela. 

Te sam jeseni stupila u kandidaturu. Prošle su godi- 
ne. Postala sam redovnica. Na svom životnom putu 
osjećam da me prate nesebične molitve moje drage 
tete. I moje majke koja je već davno sretna što je Bog 


izabrao za sebe njezinu kćer. 
Sestra S. 


< \ Mre- 











Ti si još dijete 


Sjećam se da sam još u osmoj godini života rekla 
Svojoj mami da ću biti časna sestra. Ona se samo osmi- 
jehnula 1 rekla: “Ti si još dijete!" 

U 15. godini ponovno sam izrazila roditeljima istu 
želju. No, oni su željeli da najprije svršim srednju 
školu. Rado sam išla na vjeronauk, provodila sam dane 
u društvu svojih vršnjaka i imala sam sretnu mladost. 

A_ onda je došla bolest. Morala sam u bolnicu. 


Ondje sam srela sestre sv. Križa. Promatrala sam ih s 


kolikom požrtvovnošću dvore bolesnike. Sviđao mi se 
njihov život. U bolnici sam se srela s ljudima različitih 
nazora, kako među liječnicima, tako i među bolesnici- 
ma. Tu sam vidjela što stvarno znači vjera u životu po- 
jedinog čovjeka. Sve sam promatrala i razmišljala. Bili 
su to dani odabiranja, traženja. 

Izašla sam iz bolnice i u međuvremenu svršila sam 
srednju školu: U meni se borila misao na brak s mišlju 
na samostan. Prevagnula je posljednja. No opet sam 
naišla na protivljenje roditelja. Mislili su da je razbori- 
tije da se zaposlim i da upoznam život i svu njegovu 
ozbiljnost. Zaposlila sam se. Moji kolege i kolegice na 
poslu bili su u većini mladi ljudi. Radeći s njima uočila 
sam njihova zastranjenja, odnosno traženje smisla 





tamo gdje smisla nema. U takvoj atmosferi zvanje re- 
dovnice zasjalo mi je novom ljepotom. Nametnulo mi 
se pitanje: “Što ja ovdje tražim?" Mir duše za kojim 
sam čeznula nisam nalazila niti u poslu niti u društvu. 
Vidjela sam i osjećala da me nikada neće moći zado- 
voljiti ljubav usredotočena na jednog čovjeka. Željela 
sam ljubiti sve, pomoći svima, ljubiti Boga, biti samo 
njegova i po Kristu i u Kristu pripadati svima koji su u 
potrebi i koje Bog stavi na moj put. Sve su me više pri- 
vlačili molitva, crkva i prava nesebična ljubav. U meni 
je živio jedan glas: “Nekamo moraš otići, promijeniti 
sebe... postati sestra sv. Križa..." Uvjerena sam da je 
to bio Božji glas. I bila sam posve sigurna da je to moje 
pravo zvanje. | 

Posjetila sam Đakovo. To je još više učvrstilo moju 
odluku koju više nisu mogle pokolebati razne pretpo- 
stavke, pitanja i odvraćanja. ' 

U meni je bila neopisiva radost, ali i bojazan hoću li 
dostojno odgovoriti na taj poziv Gospodinu koji me je 
smatrao vrijednom svoga povjerenja. 

To je eto povijest moga redovničkog poziva. Na- 
ravno ono što čovjek može izreći. Najvažnije, ono što 
čovjek doživljava u najdubljoj dubini duše - to je ne- 
moguće izreći, napisati... To ostaje pohranjeno u srcu 
poput bistra izvora. I na taj izvor treba često svraćati. 

Sestra A. 





Trebam te! 


Mnoge stvari u životu ljudi često zažele, ali život 
često bude nešto skroz drugačje. Još kao mala često 
sam željela da budem učiteljica, krojačica, frizerka i 
majka sa puno djece. Bila sam dosta živahno i zna- 
tiželjno dijete. Nikada nisam bila sama. Susjedi su mi 
često govorili kad odrastem bit ću im dobra snaja, na to 
sam samo odmahnula glavom i nastavila svoj put. 

U moju župu došle su po prvi put časne sestre koje 
su bile tako jednostavne, znale su se svakome pri- 
bližiti. Promatrala sam ih i u meni se rodila želja da 
kad odrastem budem kao one. To sam sve ispričala 
mami koja me je saslušala 1 pitala, a što je s učiteljicom 
i majkom s puno djece?! Tko zna što će biti s tobom 
kad odrasteš, još si uvijek dijete! Vidjet ćeš mama, ja 
ću biti časna sestra. Polako kako sam rasla ta želja je 
ponekad rasla, a ponekad se malo i sušila. Dok sam 
bila sa sestrama u meni je gorila želja da budem kao 
one. Ali došao je rat. Sestre su morale otići iz naše 
župe. Nedugo iza njih 1 moja obitelj morali smo (iz- 
bjeći) otići sa svoga ognjišta u tuđinu. Smjestili su nas 
u Sloveniju u jedan centar za izbjeglice. To vrijeme 
bilo je jako teško i dugačko. Odmah drugi dan slavila 
se sv. misa u crkvi koja je bila ispod našeg hotela. U 
mome srcu pojavio se tračak svjetla koji je pokušao 





obasjati tamu. Nakon te sv. mise osjetila sam u sebi ra- 
dosti mir. Živjela sam u nadi da će biti češće misa u toj 
crkvi, ali na žalost za mog boravka bila je samo jedna. 
Vrijeme izbjeglištva pokušalo je u meni ugasiti želju 
da pođem u samostan, ali mala iskrica još uvijek je pri- 
gušeno gorila. Počela sam izlaziti s društvom, nisam 
marila nizašto. Pomalo mi je sve počelo biti dosadno. 
Nije bilo naših časnih sestara i onih lijepih susreta. Sve 
je bilo tako pusto i prazno, i ono što mi je nekad bilo 
tako zamamno tad mi je bilo tako odbojno. Počela sam 
se povlačiti od društva, tražila sam osamu 1 često sam 
razmišljala o prošlosti. 

I jednog dana odlučila sam napisati pismo mojoj 
rođakinji časnoj sestri. U njemu sam napisla kako bih 
voljela biti časna sestra, ali tada još nisam bila završila 
osmi razred, a ni krizmala se nisam. Ponovno se u 
moje srce vratio tračak svijetla kad sam dobila njen od- 
govor koji je glasio ovako: “Drago mi je da želiš slije- 
diti Isusa, ako hoćeš možeš doći kod nas u Đakovo da 
završiš osmi razred, ako i dalje budeš htjela biti časna 
sestra naša samostanska vrata su ti uvijek otvorena. 

Sva sretna pokazala sam mami i tati to pismo. U 
prvom času kad su ga pročitali ostali su bez riječi. Onu 
šutnju prekinula sam 1 rekla radosno “ja želim biti 
časna sestra, želim slijediti Isusa!" 

Ti se još uvijek možeš predomisliti - budi pametna 1 
ako vidiš da to nije tvoj put naša su ti vrata uvijek otvo- 
rena želimo ti da budeš sretna 1 zadovoljna u svom 





životu. Za tri dana došla sam u Đakovo, ponovno sam 
vidjela časne sestre kod kojih sam stanovala i išla u 
osmi razred. Svaki dan sam ih promatrala i ispitivala o 
samostanu. Neobična radost obuzela je moje srce. Vri- 
jeme mi je jako brzo prolazilo tako da je došao 1 kraj 
osmog razreda - vrijeme odluke. 

Kuda da krenem? Privlačio me je samostanski 
način života, ali s druge strane nešto mi je govorilo da 
nisam baš ja za to. Nutarnja borba trajala je neko vrije- 
me dok nisam jednog dana došla u Crkvu umorna i 
jadna pitala sam “Isuse, što ti želiš sa mnom? Kuda da 
krenem?" I ostala sam zaronjena u molitvu kad gle od- 
jednom kao da me netko zovnu imenom. Okrenula 
sam se da vidim možda je netko od mojih poznanika, 
ali nikoga nije bilo. Sigurno sam si to umislila rekog u 
. sebi. 

Kad glas ponovno zovnu me 1 reče: “Trebam te! 
Dođi 1 slijedi me!" Iu sebi odgovorih mu: “Evo me, ali 
znaš Isuse slaba sam ti ja pomozi mi da dođem bliže 
tebi." 

Pomalo zvuči kao san koji se odigrao u mojoj nutri- 
ni. Taj glas obuzeo je cijelo moje biće i danas nepresta- 
no on me zove. Isus mi je dao snage došla sam u 
samostan 1 svaki dan na novi način on me zove i daje 
mi snagu za dalje. 

Sretna sam i zadovoljna na ovome putu. 


Katica K. 





Još si mlada 


Prije nego što sam pošla u osnovnu školu, još kao 
mala djevojčica razmišljala sam o sestrama redovnica- 
ma. Ja imam tetu u samostanu ali sam je vrlo rijetko 
viđala. Kad sam je god vidjela ostavila je u mojoj nu- 
trini neki trag. 

Godine su prolazile, ali se to nije brisalo iz moje nu- 
trine. Ubrzo sam krenula u školu. Bila sam odličan 
đak, ali kad god sam razmišljala o sestrama uvijek sam 
si postavila pitanje: “Da li ću ja to moći izdržati jer tu 
se puno mora učiti da bi bila sestra?" O tome nisam ni- 
kome govorila u sebi sam sama razmišljala. Još od 
početka moga školovanja nisam bila u nekom velikom 
društvu prijatelja i prijateljica pa sve do danas. Uvijek 
sam radije ostajala po strani sa onima koje su drugi 
omalovažavali. Kad sam bila četvrti razred osnovne 
škole imala sam tu milost biti prisutna na prvoj mladoj 
misi jednog našeg mladog župljanina. 

Ti sati, tog dana su ostavili velike tragove u mojoj 
nutrini. Iako je bilo mnogo svečanosti i svečani sv. 
misa ali ta je ostavila velike tragove u meni. Tada sam 
ja u sebi odlučila da bi bila sestra redovnica. O tome 
još nikome nisam rekla nego samo mami. Mama mi je 





govorila: “Dijete još si premlada da odlučuješ o svojoj 
budućnosti, tek si četvrti razred završila. 


Šutila sam o tome i nikome nisam pričala ništa, bila 
sam ista kao i prije. Društvo sam imala isto uvijek, pa i 
ako sam i s drugima razgovarala to je bilo samo kratko. 
Na završetku osmog razreda mama mi je predložila da 
idem u srednju školu kod nas u gradu. Ja sam joj rekla: 
“Mama ja idem u samostan ja sam ti rekla". 

Na početku joj nije bilo pravo, ali brzo sam ju uvje- 
rila, a kad sam tati rekla nije mu bilo lako 1 nije me 
rado pustio. I druga braća i sestre suse iznenadili, ali 
su mislili da sam premlada da ću se odlučiti ipak i vra- 
titi se. Ja sam tu u Đakovu četiri godine i sad kad god 
idem na godišnji kod njih misle da se više neću vraćati 
nazad, ali fala Bogu i onima koji mi pomažu svojim 
molitvama. Ja sam sretna što sam tu i neka se nitko ne 
plaši poći tamo gdje je njegov poziv. 

Pavica M. 

Gospodar moga 
života 


Čovjek neprestano traži puninu svoga života. I kada 
nađe ono ili onoga tko ga može ispuniti, napušta sve 
ostalo i kreće na put koji ga vodi do cilja. Abraham je 
budno osluškivao Gospodinov glas i neumorno ga 
tražio u svom životu. Kadgod bi ga čuo ili našao, 
spremno se odazivao i još spremnije kretao u vjeri na 
nov put. 

U dubini svoga bića čula sam glas Gospodara: Dođi 
da tvoju glinenu posudu ispunim svojom milošću. Pre- 
pusti mi svoj život da se u njemu udomim i postanem 
njegov gospodar. Daj mi svoju ruku i vodit ću te svijet- 
lim jutrima proljeća i sivilima jeseni. Dođi i slobodno 
koračaj uz mene! 

To je bio glas moga Gospodara, glas koji je odjeki- 
vao u mojoj duši. Ispružila sam svoju ruku i On me je 
vodio. Vodio me je i kroz pjesmu i kroz suze. Ni u jed- 
nom trenutku nije dizao svoga oka s mojih koraka. 
Dok sam hodala putem kojim me je Gospodar moga 
života vodio, često sam ponavljala stihove A. B. 
Simića: Bože koji si me do ovog časa doveo nevidljiv, 
vodi me i dalje koncu mojih želja. Uslišao je moju mo- 





litvu. Nevidljiv, a neumorno prisutan, doveo me je do 
velikog trenutka u mom životu — do dana mog redov- 
ničkog oblačenja. 

Gospodar moga života uzeo me za svoju zaručnicu 
i, kao što svaki zaručnik daruje svoju zaručnicu, tako 
jei On meni darovao skromnu, a tako vrijednu redov- 
ničku haljinu i bijelu redovničku koprenu da me iz 
dana u dan podsjećaju da pripadam Njemu. 

Datum 5. srpnja vjerujem da nije bio slučajnost jer 
me je 5. srpnja 1977. g. Gospodar moga života po prvi 
put prozvao imenom na mom krštenju. Već tada je u 
Njegovu dlanu bio upisan sav moj život, već od tada 
bila sam izabrana. I danas me ponovno proziva obnov- 
ljenim imenom: Sestro Tijana, u svjetlu Uskrslog Kri- 
sta upoznaj život milosrdne sestre sv. Križa. Uz te 
riječi primila sam svjetlo, a tim svjetlom nastavila sam 
lanac sestara sv. Križa. Radosna sam što sam smjela 
postati karika lanca koji se proteže od našeg o. Teodo- 
zija i majke M. Terezije sve do danas. 

Mojom dušom tekla je rijeka radosti, svaka pora 
mog srca bila je ispunjena mirom. Tiho sam u sebi iz- 
govarala Marijine riječi: Evo službenice Gospodnje. U 
srcu mi se tkala molitva: Pomozi, Gospodaru, da se 
ova radost i zanos nikada ne ugase. Kada dođu oluje 
života, pomozi mi da u Tebi tražim luku mira i da se ne- 
prestano vraćam na ovaj prvotni izvor radosti i zano- 
sa. Ti uvijek budi Gospodar moga života. 





EDE TE PVE ENE ČLA VV DV OD PV a kV a o e da 


Njegov su glas u svomu srcu osjetile i moje tri suse- 
stre. I one su se odazvale i krenule Njegovim putem. 
Otvorile su mu vrata svog života da uđe i nastani se u 
njima. 

Da bismo mogle neumorno i uvijek s punim žarom 
prve ljubavi, s rukom u ruci našega Gospodara, hrabro 
hoditi putem života preporučamo se u vaše molitve i 
žrtve. Vaše sestre novakinje. 

A ERP PJŠ VAO 


Možeš i ti, ako 
hoćeš! 


Bogu "darovana" 


U životu me vodilo pouzdanje. Veliko pouzdanje. 
Čvrsto pouzdanje. 

Zvanje sam dobila na "korzi". Tako smo zvali pro- 
stor pred crkvom. U to se vrijeme govorilo u selu o jed- 
noj djevojci koja se sprema poći u samostan. Doprli su 
ti razgovori i do mojih ušiju i toga trena žarko sam 
poželjela: Bože moj, kad bih ija mogla tako! Na to su u 
meni jasno odjeknule riječi: Možeš 1 ti, ako hoćeš! | 

Od tada, pa sve do do dana današnjega, nisam nika- 
da posumnjala imam li ili nemam zvanje. Čak se nisam 
htjela obazirati na one koji su mi htjeli dokazati kako 
ja nemam zvanja. 

Moji doma su me odgovarali. Nisu htjeli ni čuti o 
tome da ja idem u samostan. Nisu me htjeli opremiti. I 
na to sam bila spremna. Doći u samostan bez ičega. Na 
kraju su se ipak smilovali i spremili su sve što je bilo 
potrebno. Nas tri iz Bošnjaka došle smo te iste godine. 

Nakon godine postulata smjeli smo posjetiti svoje. 
Janja, jedna od nas tri, bila je otpuštena. I meni je bilo 





rečeno: Najbolje bi bilo da i vi ostanete s Janjom 
doma. Odgovorila sam čvrsto i jasno: Nisam ja za 
Janjom ni došla u samostan! 

Svojima o tome nisam ni riječi rekla. Ipak sam spo- 
menula mami kako se sada, eto, i ne bih morala vratiti 
u samostan. Slobodna sam prije novicijata još odlučiti. 
Mamina pjesma imala je sada sasvim drugi ton: O, ne- 
moj, kćeri! Ti si izabrala najbolji dio. 

Mama mi je puno kasnije odala tajnu. Moj mlađi 
brat, jedinac, bio se teško razbolio. Tada se mama u 
molitvi obratila Bogu obećavši mu da će jednu od svo- 
Jih kćeri predati Njemu, samo neka brata ozdravi. Brat 
je zaista ozdravio, a mama je o svemu tome šutjela 
kada sam ja polazila u samostan. Puno godina kasnije 
otkrila mi je svoj zavjet. Ali, tada je bila iskreno sretna 
što jesam to što jesam, ne samo zbog zavjeta. 

Da, imala se majka s. Marije, a1 cijela obitelj, čemu 
radovati. Svi su oni dionici blagoslova koji iz života, 
potpuno predana Gospodinu, zrači svojom snagom na 
njih, na rodne Bošnjake i na čitav svijet. 

Sestra Marija 

